SA kry toekenning vir stryd teen malariaPresident Zuma nadat hy die toekenning ontvang het. Foto: GCIS Suid-Afrika het die 2016-Alma-toekenning ontvang vir die stryd teen malaria. Die presidensie het Saterdag in ŉ verklaring gesê pres. Jacob Zuma het die toekenning tydens die African Leaders Malaria Alliance-byeenkoms (bekend as Alma) by die Afrika-unie (AU) se beraad vir staatshoofde en regerings in Addis Abeba, Ethiopië, ontvang. “Ons is geëerd om die toekenning te kan ontvang. Dit beloon ons pogings en die vordering wat ons program in Suid-Afrika gemaak het, nie net die afgelope dekade nie, maar ook danksy die beleggings in die 1940’s om malaria te beveg,” het Zuma in sy toespraak gesê. Sedert 2000 het malariagevalle in Suid-Afrika met 82% en sterfgevalle weens malaria met 71% afgeneem.